I øjeblikket er der nemlig ikke en af delene, der er rigtig eller forkert, siger Jarl Vagn Hansen, der er beredskabsdirektør i Trekantbrand og formand for Danske Beredskaber.

- Der er ikke en national standard for, hvordan man skal køre, når trafikken er gået i stå. Så længe trafikken er i fart, overhaler vi venstre om, ligesom du som civilbilist ville gøre, men i det øjeblik, trafikken går helt i stå, er der ikke nogen national retningslinje for, hvad man så skal gøre, siger han.

Reglerne lige nu hedder, at man skal gøre det, der er mest hensigtsmæssigt, og at det er en konkret vurdering fra gang til gang.

Men det skal der laves om på, mener beredskabsdirektøren.

- Vi anbefaler, at der bliver lavet en national standard. Jeg ser gerne, at det er den model, man kender fra Tyskland. Den giver en god, bred redningsvej i midten til udrykningskøretøjer, og bilisterne forstår det rigtig godt, siger Jarl Vagn Hansen.

Han er ikke begejstret for udrykningskørsel i nødsporet, som potentielt kan give farlige situationer. Og så er det heller ikke alle steder, der overhovedet er et nødspor.

- Der kan også være en havarist, der holder i nødsporet, og det kan give en prop. Derudover kan grus og andet blive trukket ud mod nødsporet, og du kan faktisk godt punktere i nødsporet, det er ikke beregnet som en kørevognbane som resten af vognbanerne, siger Jarl Vagn Hansen.

De seneste to år har der på Fyn været et forsøg med 'rettungsgasse-varianten', hvor bilister via skiltning er blevet opfordret til netop denne model, og det har været så vellykket, at også Vejdirektoratet nu i en rapport anbefaler, at man gør det til en national standard.

Forsøget på Fyn har beskæftiget sig med mange forskellige initiativer til at forbedre forholdene i forbindelse med uheld på motorvejen og ikke kun med fremkommeligheden for udrykningskøretøjerne.

Jarl Vagn Hansen, beredskabsdirektør i Trekantbrand og formand for Danske Beredskaber, håber på, at en national standard bliver indført så hurtigt som muligt.

- Med den trafikintensitet, vi har i Trekantområdet, oplever vi, at der ikke skal mange forstyrrelser til, før trafikken stopper helt, og det er der, vi mangler en regel, siger han.